als_Latn dik_Latn sag_Latn
Ministri i Punëve të Jashtme të Shqipërisë, z. Ditmir Bushati priti sot në takim Zëvendëskryeministren e parë dhe Ministren e Punëve të Jashtme të Kroacisë, znj. Vesna Pusić.
Gjatë takimit, Ministrat e Jashtëm të Shqipërisë e Kroacisë biseduan për çështje të bashkëpunimit dypalësh me interes reciprok, integrimin e Shqipërisë në BE, zhvillimet rajonale dhe bashkëpunimin midis dy vendeve tona për forcimin e frymës së mirëkuptimit, sigurisë e stabilitetit në të, si dhe për zhvillimet evropiane e ndërkombëtare, sfidat e përbashkëta dhe rrugët e përballimit të tyre.
Dy ministrat shprehën kënaqësinë për nivelin e shkëlqyer të marrëdhënieve dypalëshe, lidhjet e ngushta dhe dialogun politik intensiv, i cili është tepër i rëndësishëm jo vetëm për marrëdhëniet midis dy vendeve tona, por për të gjithë rajonin.
Ministri Bushati i shprehu koleges Kroate falënderimet e sinqerta për ndihmën bujare që Kroacia ka dhënë për familjet e prekura nga përmbytjet e kohëve të fundit në jug të Shqipërisë. "Kjo ndihmë është një konfirmim dhe prove e gjallë e miqësisë së përzemërt midis dy popujve dhe vendeve tona", u shpreh Ministri Bushati.
Marrëdhëniet mes Shqipërisë dhe Kroacisë janë konsoliduar edhe falë rolit të diasporës shqiptare në Kroaci, e cila gjithashtu është vlerësuar lart nga autoritete kroate si një urë miqësie, lidhjesh të forta dhe bashkëpunimi të frytshëm midis vendeve tona.
Më tej, duke falënderuar për ndihmën e dhënë nga Kroacia në lidhje me proceset integruese të Shqipërisë në BE, Ministri Bushati shprehu bindjen se kjo mbështetje do të vijojë edhe për hapin e ardhshëm të hapjes së negociatave.
Dy Ministrat folën gjithashtu për nevojën dhe interesin e përbashkët të dy vendeve tona për zgjerimin dhe intensifikimin e bashkëpunimit ekonomik.
Ministrat e Jashtëm Bushati dhe Pusić gjatë takimit biseduan gjithashtu për çështjet e stabilitetit dhe sigurisë në rajon e më gjerë.
Ministrat shprehën shqetësimin e përbashkët për zhvillimet e fundit në Ukrainë dënuan me forcë aktet e rënda e të shëmtuara terroriste, duke theksuar angazhimin për të forcuar bashkëpunimin si pjesë aktive e koalicionit ndërkombëtar në luftën e vendosur dhe pa kompromis kundër ISIS dhe të të ashtuquajturve “luftëtarë të huaj”.
Në përfundim të takimit Ministrat Bushati dhe Pusić mbajtën një konferencë të përbashkët për shtyp.
Ditmir Bushati: Përshëndetje të gjithëve,
Sot ishte një kënaqësi dhe privilegj për mua që të prisja Zëvendëskryeministren dhe Ministren e Punëve të Kroacisë, znj. Vesna Pusić, e cila është jo thjesht kolege e mike, por një nga Ministret më me eksperiencë dhe njohuri solide në tryezën e NATO-s dhe Bashkimit Evropian si dhe mbështetëse e proceseve të integrimit evropian të të gjithë rajonit dhe të Shqipërisë. Me këtë rast, është kënaqësi për mua që t’i shpreh publikisht mirënjohjen e thellë për mbështetjen që ka dhënë Kroacia për procesin e integrimit evropian të Shqipërisë dhe mbështetjen e saj, në kapacitetin e Përfaqësueses së Lartë të Kroacisë, në këtë proces. Gjithashtu më lejoni që t’i shpreh falënderimet, në emër të qeverisë shqiptare, koleges kroate për sa i përket ndihmës që qeveria kroate ka akorduar për përmbytjet në jug të Shqipërisë. Ne e shohim këtë ndihmë si konfirmim dhe provë të gjallë të miqësisë së përzemërt dhe marrëdhënieve të shkëlqyera që ekzistojnë ndërmjet dy vendeve tona.
Patëm mundësi gjatë bisedimeve të shqyrtojmë nivelin e dialogut dhe bashkëpunimit politik ndërmjet dy vendeve tona, i cili është në nivele të shkëlqyera. Ka rakordim qëndrimesh për sa i përket politikës së jashtme të dy vendeve tona. Diskutuam në lidhje me nevojën për një fokus më të madh të bashkëpunimit në pjesën jugore të Evropës dhe gjithashtu në ndërtimin e korridoreve, siç është p.sh korridori Adriatiko-Jonian, që është në interes jo thjesht të dy vendeve tona, por në interes të vendeve të tjera të rajonit dhe vetë Bashkimit Evropian, aq më tepër kur dy vendet tona janë pjesë e makro rajonit Adriatiko-Jonian dhe për më tepër kanë firmosur memorandumin e bashkëpunimit për sa i përket ndërtimit, në të ardhmen, të gazsjellësit Adriatiko-Jonian, ndërkohë që kemi hyrë në vitin gjatë të cilit fillon ndërtimin projekti i rëndësishëm trans Adriatik. Gjithashtu, patëm mundësi të diskutonim me kolegen kroate edhe zhvillimet në rajonin tonë, aq më tepër kur dihet që periudha e fundit ka qenë e ngjeshur me zhvillime dhe ndamë pikëpamjen se perspektiva e qartë e anëtarësimit të vendeve tona në NATO, kur tre nga katër kandidatët për anëtarësim në NATO janë në rajonin tonë, dhe ecuria e mëtejshme e gjithë vendeve të rajonit në procesin e integrimit evropian është një kusht vendimtar që siguron jo thjesht stabilitetin demokratik në rajon, por edhe një stabilitet më të madh demokratik për vetë Evropën.
Duke përfunduar, më lejoni të shpreh edhe një herë tjetër mirënjohjen dhe kënaqësinë time jo thjesht si Ministër i Punëve të Jashtme, por edhe kënaqësinë personale për këtë vizitë të Ministres Pusić në Tiranë.
Vesna Pusic: Faleminderit dhe mirëmëngjesi të gjithëve,
Është një kënaqësi e vërtetë që gjendem këtu në Tiranë me ju sot. Ashtu siç edhe tha edhe kolegu, miku e mikpritësi ynë sot, Ministri i Jashtëm z. Ditmir Bushati, të dy vendet tona, Shqipëria dhe Kroacia, kanë punuar në mënyrë të shkëlqyer së bashku. Vendet tona kanë marrëdhënie shumë të mira, ndaj ka ardhur koha që këto marrëdhënie t’i çojmë përpara jo vetëm në fushën e bashkëpunimit dypalësh, por edhe në bashkëpunimin për të ardhmen e rajonit tonë dhe atë për të ardhmen e BE-së. Këtu nuk bëhet fjalë vetëm për Shqipërinë, apo vetëm për rajonin, por për të ardhmen e Evropës, pasi ky rajon është pjesë e Evropës. Shqipëria në fakt është e rrethuar nga Bashkimi Evropian dhe e rëndësishme nuk është vetëm që ky i fundit të zgjerohet, por të konsolidohet më tej; Ka ardhur koha që ky boshllëk të konsolidohet e të mbyllet. Shqipëria dhe Kroacia kanë një serë projektesh e interesash të përbashkëta, nga të cilat përfitojmë jo vetëm ne por edhe rajoni ynë në përgjithësi. Unë e shoh bashkëpunimin tonë si një kontribut jo vetëm ndaj vendeve tona dhe rajonit, por edhe ndaj stabilitetit të Evropës në tërësi.
Ne biseduam për interkonjeksionin, për transportin, për autostradat. Siç e përmendi edhe Ministri Bushati, biseduam edhe për gazsjellësin Adriatiko-Jonian. Biseduam për çështje që për ne janë shumë të rëndësishme si energjia dhe bashkëpunimi në këtë fushë, ku përmendëm faktin se Kroacia e ka ndryshuar tërësisht jo vetëm strukturën por edhe politikën e saj për energjinë duke u vendosur në hartën e energjisë së Evropës, kjo edhe në sajë të ndërtimit të një terminali në Adriatikun verior, të eksplorimit për gaz në detin Adriatik dhe në brendësi të vendit. Të gjitha këto qasje do të na ndihmojnë edhe në momentin që do të fillojë ndërtimi i gazsjellësit TAP dhe ai në anën e Malit të Zi të kalojë në Kroaci. Të gjitha këto, e përsëris, nuk janë të rëndësishme vetëm për vendet tona, por edhe për Evropën.
Ne kemi gjithashtu mundësinë që të bashkëpunojmë më tej në fushën e bujqësisë, turizmit, farmaceutikës, industrisë së përpunimit të ushqimeve dhe një sërë industrish të tjera në të cilat ekziston mundësia dhe interesi për bashkëpunim dypalësh. Kjo është diçka për të cilën kemi diskutuar dhe do të punojmë për ta realizuar në të ardhmen.
Me përvojën time të mëparshme, do ta quaja veten një veterane të integrimit të Bashkimit Evropian, ndaj kemi pasur mundësinë të përqendrohemi në këtë fushë e të bisedojmë mbi këtë çështje. Ne duhet të përdorim pozicionin që kemi e të bëjmë të pamundurën që të ecet përpara, me anën e punës që do të bëjmë e bashkëpunimit që do të kemi, jo vetëm për Kroacinë dhe Shqipërinë por edhe për këtë pjesë të Evropës, pasi ne mendojmë se kjo është përgjegjësia jonë, që ne ta çojmë përpara Bashkimin Evropian.
Faleminderit!
Pyetje: Zoti Bushati, ditët e fundit qeveria është përfshirë në një debat për emërimin e ambasadorëve. Duket se ka një qëndrim të konsoliduar nga Presidenti i Republikës se nuk do të emërojë më asnjë ambasador të propozuar nga qeveria. Si mendoni se do ta zgjidhni ju këtë ngërç me presidentin dhe a shihni mundësinë e interpretimit në gjykatë të këtij ngërçi? Gjithashtu, i keni kthyer përgjigje presidentit për akuzat se keni fshehur ftesat ndërkombëtare. A keni një përgjigje të qartë nëse MPJ ka pasur apo jo dijeni të këtyre ftesave në emër të Presidentit të Republikës?
Ditmir Bushati: Për sa i përket pyetjes së parë më lejoni të theksoj se Kushtetuta e Republikës së Shqipërisë është e qartë në këtë pikë, gjithashtu praktika e ndjekur ndër vite është po kaq e qartë. E kam theksuar edhe në Komisionin e Politikës së Jashtme, do ta theksoj edhe këtu që çështja e emërimit të ambasadorëve është një çështje që i përket në thelb qeverisë, është një çështje që ka të bëjë me menaxhimin sa më të mirë të burimeve njerëzore dhe me një përfaqësim sa më dinjitoz të Republikës së Shqipërisë në arenën ndërkombëtare. Është për të të ardhur keq dhe shpreh zhgënjimin që për raste të caktuara është zgjedhur rruga e të bërit publik se sa e komunikimit ndërinstitucional siç është rasti i kandidatit në Vatikan, i cili është, për hir të së vërtetës, një personalitet i letrave, një person publik dhe një ish-ministër i së njëjtës parti sikurse edhe Presidenti i Republikës. Një person i cili është dekretuar jo më larg se një vit e gjysmë më parë nga Presidenti i Republikës për të shërbyer si Ministër i Kulturës dhe besojmë se i kishte të gjitha aftësitë, dhe i ka të gjitha kapacitetet, për të përfaqësuar Republikën e Shqipërisë në Vatikan. Është për të të ardhur keq gjithashtu që edhe arsyet kanë ndryshuar me kalimin e kohës. Nuk di se cilit prej qëndrimeve t’i referohem, flas për qëndrimet e Presidentit të Republikës, sepse është thënë që nuk ka pasur njohuri apo konsultim, është thënë që kandidati nuk i plotëson kushtet, më pas është thënë së kandidati mund të ishte një ambasador i shkëlqyer në Paris apo një konsull i mirë në Milano, e kështu me radhë duke hyrë në meritën apo thelbin e procesit që kushtetutë bërësit dhe ligjvënësit ia kanë ngarkuar vetëm dhe vetëm qeverisë.
Për ne është krejt e qartë, duhet të vazhdojmë të ruajmë një komunikim dhe një etikë institucionale, aq më tepër kur vjen puna tek ambasadorët, të cilët në një mënyrë a në një tjetër implikojnë në një debat të papërshtatshëm jo vetëm opinionin publik por edhe vendet apo institucionet ku ata pritet të shërbejnë. Mund t’ju them se, edhe për shkak të profesionit, edhe duke ju referuar Kushtetutës Shqiptare, Presidenti i Republikës nuk bën pjesë në asnjë prej tre pushteteve dhe kushtetutë bërësi nuk i ka njohur asnjë prej tre pushteteve. Ai, kur vjen puna tek ligji, veton e përdor në mënyrë shumë diskretcionare dhe më pas ose ligjvënësi vazhdon të mbajë të njëjtin qëndrim, ose presidenti bie dakord me ligjvënësin, ose ligji hyn në fuqi automatikisht nga një afat i vendosur në kushtetutë, aq më tepër kjo tek rasti i një ambasadori. E kam thënë edhe herë tjetër, për ta mbyllur këtë çështje, i ftoj të gjitha mediat e pranishme këtu dhe opinionin publik, ta lexojnë të gjithë kushtetutën në tërësi, kapitullin që flet për kompetencat e presidentit dhe nenin 92. Në rast se ne do t’i nënshtroheshim një logjike të tillë, atëherë as trupat universitare nuk do të zgjidhnin më rektorin, duke qenë se edhe rektori formalisht dekretohet nga Presidenti i Republikës, as Akademia e Shkencave nuk do ta zgjidhte vetë kryetarin e Akademisë së Shkencave, derisa kushtetuta në të njëjtin kapitull që përmend ambasadorët, përmend edhe Kryetarin e Akademisë së Shkencave, i cili dekretohet formalisht nga Presidenti i Republikës. Për sa i përket komunikimeve me vendet, sikurse ishte rasti i Vatikanit, më lejoni të them dhe t’i bëj eko qëndrimit konsekuent të kryeministrit, që për sa i takon këtij rasti dhe duke njohur delikatesën e çështjes, ne kemi qenë në komunikim të vazhdueshëm me Selinë e Shenjtë, me përfaqësuesit e tyre këtu, për të konsultuar dhe për të marrë mendime që na kanë çuar drejt propozimit të Visar Zhitit për ambasador në Selinë e Shenjtë. Çdo gjë ka qenë e mirë koordinuar dhe e konsultuar. Kam përshtypjen se edhe pjesa e medias i di ndoshta edhe më mirë se unë që po përgjigjem, arsyet që kanë çuar në një situatë të tillë. Për sa i përket pyetjes së dytë, unë kam gjithë informacionin, si Ministër i Punëve të Jashtme, që Presidenti i Republikës ka qenë dje në emërimin e Presidentes së re kroate, së cilës me këtë rast i uroj edhe unë një mandat të suksesshëm si presidente e një vendi fqinj dhe mik. Mund t’ju them që në zyrën e Protokollit të Shtetit ka ardhur një ftesë nga autoritetet e shtetit kroat, e cila është transmetuar edhe nga ambasadori ynë në Kroaci, ku si për çdo vend, bëhej një ftesë për t’u përfaqësuar në këtë ceremoni. Vende të ndryshme kanë pasur mundësi që të përfaqësohen në nivele të ndryshme, edhe në funksion të marrëdhënies apo bashkëpunimit që kanë më Kroacinë. Shqipëria është përfaqësuar nga Presidenti i Republikës dhe ky ka qenë edhe sugjerimi që ka bërë MPJ, si autoriteti kryesor ku dërgohen kërkesa apo ftesa të ndryshme që vijnë nga shtete të tjera. Çdo gjë përtej kësaj është në rastin më të mirë spekulim, në rastin më të keq dashakeqësi.
Pyetje: Një pyetje për zonjën Ministre. Në nenin 99 të kushtetutës së Kroacisë thuhet se është Presidenti i Republikës, i cili pas prezantimit të qeverisë dhe ministrit të jashtëm, vendos për dekretimin, emërimin apo shkarkimin e ambasadorëve. Si funksionon kjo në Kroaci, a është roli i presidentit thjesht honorifik, sa për të firmosur, apo është diçka më shumë. Dhe zoti Ministër, a nuk do të ishte më mirë të kishte konsulta midis qeverisë dhe presidentit? Dhe a mund të ishte zgjidhur ky ngërç institucional?
Vesna Pusić: Faleminderit për pyetjen. Për sa i përket kushtetutës kroate, unë do të thosha në fakt që presidenti është bashkautor i politikës së jashtme të vendit, por ama është qeveria ajo që vë në zbatim politikën e jashtme të vendit. Procedura e vendit tone është si vijon: kryeministri dhe presidenti janë bashkë firmëtarë të personave që vendosen si ambasadorë të vendit tonë, të secilit prej ambasadorëve. Unë, si ministre e jashtme e vendit, jo si zëvendëskryeministre, propozoj kandidatët te kryeministri i vendit. Pastaj propozimi shkon në qeveri dhe qeveria më vonë vendos. Natyrisht që ka edhe konsultime jozyrtare edhe mes presidentit dhe kryeministrit, dhe këta të dy të fundit janë ata që vendosin firmën në mënyrë të përbashkët për ambasadorët ë vendit. Unë do të thosha, duke u bazuar edhe në përvojën time të gjatë në politikë, se gjërat shkojnë me më pak problem në rastin kur kemi presidentin dhe kryeministrin nga i njëjti krah politik dhe ka më shumë probleme kur ata janë nga kahe të ndryshme dhe kjo ka ndodhur edhe në vende të tjera.
Ditmir Bushati: Të falënderoj për pyetjen. Sikurse del qartë edhe nga krahasimi i nenit 92-99 por edhe nga sqarimi i ministres Pusić, kemi dy praktika të ndryshme, ndoshta edhe nga fakti që presidenti në Kroaci zgjidhet në mënyrë të drejtpërdrejte dhe me votim nga populli , dhe presidenti në rastin tonë zgjidhet me një shumicë të thjeshtë në Kuvend. Për sa i përket konsultimeve që më sugjeroni si televizion me dashamirësi, unë mund t’ju them se jam shumë i gatshëm dhe jam në dispozicion të presidentit për t’u konsultuar për çështje që kanë të bëjnë me politikën e jashtme, për çështje që kanë të bëjnë me qëndrime të Shqipërisë, me organizma të caktuar ndërkombëtarë, për çështje që kanë të bëjnë me zhvillime në rajon, për çështje të cilat e përmirësojnë përfaqësimin e Shqipërisë në organizmat ndërkombëtarë, i përmirësojnë imazhin dhe kredencialet e Shqipërisë kudo në botë. Në momentin që kushtetutë bërësit do të vendosin ndryshe, në atë moment unë nuk do të bëj gjë tjetër veçse të respektoj me përpikëri kushtetutën dhe ligjet, të cilat jam i detyruar t’i zbatoj edhe sot si Ministër i Punëve të Jashtme. Por edhe për rastet të cilave mund t’i referoheni, duke qenë se shkak është bërë propozimi për Selinë e Shenjtë, mund t’ju them se në çdo moment që Presidenti i Republikës do të kërkonte informacion nga unë, si Ministër i Punëve të Jashtme, dhe për logjikën që kemi ndjekur si qeveri për këtë kandidaturë, mbetem në dispozicion.
Pyetje: Zoti Bushati, megjithatë ju gjendeni tani në këtë ngërç. A është e gatshme qeveria që, deri kur presidentit t’i përfundojë mandati, të mbetet e pa përfaqësuar në disa vende apo të mos ndërrojë ambasadorët në kushtet kur nuk do të konsultoheni sikurse presidenti kërkon?
Ditmir Bushati: Besoj se kjo është një çështje që do të marrë adresimin e duhur në ditët në vijim. E thashë edhe njëherë tjetër se shkak u bë propozimi ynë për në Selinë e Shenjtë , të cilin të gjithë e njohim që është një personalitet i zëshëm në opinionin publik edhe për shkak të faktit se ka qenë edhe ministër i Kulturës dhe deputet në kohën e Partisë Demokratike. Jam i bindur se Shqipëria nuk e ka luksin të shkojë drejt skenarëve që ju me të drejtë i mendoni, për shkak edhe të retorikës së përdorur këto ditë. Jam në dispozicion të presidentit, e ritheksoj edhe njëherë, për të qartësuar jo thjeshtë propozimet, por për të qartësuar edhe mënyrën se si kjo qeveri e sheh jo thjeshtë procesin e emërimit të ambasadorëve, por fuqizimin dhe konsolidimin e shërbimit të jashtëm. Më pas në qoftë se ju doni që unë të vazhdoj të bëj diskutime te karakterit kushtetues, unë mund t’i bëj, por nuk do të ishte e hijshme që t’i marrim kohën homologes kroate në këtë diskutim të karakterit kushtetues.
Ju faleminderit!
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn